Komisijos reglamentas (EB) Nr. 2762/1999
1999 m. gruodžio 22 d.
pataisantis didžiausią metinę žvejybinę pastangą tam tikroms žvejybos rūšims
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. birželio 15 d. Tarybos reglamentą (EEB) Nr. 2027/95, nustatantį žvejybinės pastangos, susijusios su tam tikromis Bendrijos žūklės zonomis ir ištekliais, valdymo sistemą [1], su pakeitimais, padarytais Reglamentu (EB) Nr. 149/1999 [2], ypač į jo 4 straipsnio antrąją įtrauką,
(1) kadangi Reglamento (EB) Nr. 2027/95 4 straipsnio antroje įtraukoje numatyta, kad Komisija valstybės narės prašymu imasi atitinkamų priemonių, kad atitinkama valstybė narė galėtų išnaudoti savo žvejybos kvotas pagal 1995 m. kovo 27 d. Tarybos reglamento (EB) Nr. 685/95 dėl žvejybinės pastangos, susijusios su tam tikromis Bendrijos žūklės zonomis ir ištekliais, valdymo [3] 6 straipsnio 2 dalies trečiąją pastraipą;
(2) kadangi Ispanija paprašė Komisijos pataisyti jos laivams suteiktą didžiausią metinę žvejybinę pastangą perkeliant dalį stacionarių priemonių pastangos į pastangą naudojant velkamąsias priemones, kai žvejojamos giliavandenės žuvys, kad su Ispanijos vėliava plaukiojantys laivai galėtų išnaudoti visas kasmet pagal Bendrijos taisykles paskirtas kvotas;
(3) kadangi perkeliant šią žvejybinę pastangą atliekamas paprastas patikslinimas, dėl kurio nepasikeičia esama pusiausvyra ir kuris leidžia iš pradžių paskirtus pastangos kiekius pritaikyti prie dabartinės laivyno padėties ir paįvairinti žvejybos veiklą įtraukiant ir kitas giliavandenes žuvų rūšis;
(4) kadangi šis reglamentas turi įsigalioti nedelsiant, kad Ispanija galėtų geriau pasinaudoti savo kvotomis;
(5) kadangi šiame reglamente numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Ispanijos Karalystės didžiausia metinė žvejybinė pastanga giliavandenėms žuvims naudojant, kaip nurodyta Reglamento (EB) Nr. 2027/95 priede, atitinkamai velkamąsias ir stacionarias priemones, iš dalies keičiama taip, kaip nurodyta šio reglamento priede.
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. gruodžio 22 d.